《和刘明复铁老君观》
宋代·冯山

放辔逍遥物外情，登真一境照人清。巍然道德玄元像，传得胚浑太古精。

造化工夫应默运，神仙仪相自随成。江山地胜空遗迹，圣智长存即久生。

寂寞黄冠犹好事，微茫丹灶不知名。淮南英胄来瞻仰，骤起清风化蜀氓。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。